MARTON ÉVA 
(Életrajz)
1943. június 18-án született Budapesten. Budapesten végezte tanulmányait, 1962-töl 1968-ig a Liszt Ferenc Zeneakadémia hallgatója. Két diplomája van: operaénekesi, valamint énektanári.

A Magyar Állami Operaházban 1968 és 1972 között Toscát, Manon Lescaut-t Amelia Grimaldit, Tatjanat, Rodelindat, Freiat énekelt. Az utóbbi szerepében hallotta Christoph von Dohnányi és 1972-töl leszerződtette színházához, a frankfurti operához, ahol Marton Éva szisztematikusan építhette fel széleskörű repertoárját és indulhatott a világ meghódítására. 1977-ben követte von Dohnányit Hamburgba, 1980-tól már szabad- úszóként működik.

A világ valamennyi számottevő operaházában fellépett, így többek között a milanói Scalaban, a New York-i MET-ben, a bécsi Staatsoper-ban, Buenos Airesben, Barcelonában, Chicagoban, San Franciscoban, Houstonban, a londoni Covent Gardenban, Párizsban, Hamburgban, Münchenben, Berlinben, Moszkvában, Sydneyben, hogy csak néhányat említsünk. A fontosabb koncerttermeken – Carnegie Hall New York, Bécs, Berlin - kívül állandó szereplője a különböző fesztiváloknak, így rendszeresen visszatér a veronai Arénába, a salzburgi, müncheni fesztiválokra, Bayreuthba, a római Carracallaba, Torre del Lagoba, Macerataba stb.

Széleskörű repertoárja szinte egyedülálló, - 70 főszerepe van - a Mozart, Beethoven, Bartók, Janacek, Verdi, Puccini, R. Strauss, Wagner szerepek mellett otthon van a verismo világában is. A lírai szoprán Marton Évából az évek folyamán következetes munkával fejlődött ki korunk egyik legnagyobb drámai szopránja, aki több mint 30 éven keresztül a világ legjobbjaihoz tartozott.

Kiterjedt repertoárjának köszönhető, hogy közel 30 komplett operafelvétele, valamint számos ária-, koncert hangfelvétele, továbbá videó-, lézer- és DVD felvétele van.

Az utóbbi években rendszeresen vesz részt jótékonysági koncerteken, több humanitárius társaság elnökségének tiszteletbeli tagja. 1980-ban a milánói Scalaban az „Ezüst Rózsa” díjjal tüntették ki, Amerikában a New York Times 1981, 1986-ban az év énekesének, 1982-ben pedig az év művészének választotta. Számos megtisztelő kitüntetése közül, - amellett, hogy a „Kammersängerin“ cím (1987) tulajdonosa, a bécsi Staatsoper örökös tagja (1991), – a Bartók-Pásztory (1991) és a Kossuth díjat (1997), valamint a „Magyarság Hírnevéért“ díjat (1997) kell kiemelnünk. 1996 óta Ferencváros Díszpolgára. 
Életútja, művészi pályája elismeréseként 2003. augusztus 20-án a „Magyar Köztársasági Érdemrend Középkeresztje Csillaggal” kitüntetést kapta Mádl Ferenc Köztársasági Elnöktől, 2003. szeptember 15-en pedig a Liszt Ferenc Zeneművészeti Egyetem a tiszteletbeli professzor címet adományozta neki. 2005.. szeptemberétől a Liszt Ferenc Zeneművészeti egyetem énektanszak vezető tanára. 2007 szeptember elején Dr. Sólyom László államelnök kinevezte egyetemi tanárrá. 2002 és 2007 között a Miskolci Nemzetközi Operafesztivál művészeti igazgatója, távozása után 2008-ban Miskolc város díszpolgárává választják. 2009 januárjában az oktató munkában elért eredményeiért a Pro Cultura Hungariae Pázmány Péter díjat veheti át. 2009 októberében a Barcelonai Teatro Liceu-ban hosszú éveken át tartó kiváló szerepléséért az „Arany Medalion” kitüntetést kapja. Még ez év novemberében a Szegedi Tudomány Egyetem Díszdoktorává avatják. 
2012-ben a Corvin lánc birtokosa, a Testület alelnöke, még ez év decemberétől a Magyar Művészeti Akadémia rendes tagja, 2014-től pedig az elnökség tagja is. 2013 szeptemberétől professzor emerita, novemberben megkapja a „Hazám” kitüntetést, majd decemberben átveszi a zenei kategóriában a Prima Primissima díjat.
2014 szeptember 15 és 21 között a budapesti Zeneakadémián rendezik meg az I. Marton Éva Nemzetközi Énekversenyt, a Fővédnöke Dr Áder János a Magyar Köztársaság elnöke. 2014 novemberében a Nemzet Művésze elismerést kapja. 2015 júniusában Budapest díszpolgárrá választják.
2016 augusztusában megkapja a legnagyobb magyar állami kitüntetést a „Magyar Szent István Rend” -t. 2016 szeptember 19 és 25 között   a budapesti Zeneakadémián rendezik meg az II. Marton Éva Nemzetközi Énekversenyt, a Fővédnöke Dr Áder János a Magyar Köztársaság elnöke. 2017 márciusában VIII. kerületben, Józsefvárosban díszpolgárrá választják.
Honlap: www.martoneva.hu

